Regstappe kom, sou ramptoestand afgekondig wordArgieffoto ter illustrasie van die staatsrede. (Foto: Facebook) Solidariteit het Donderdag ŉ aanmaning aan pres. Cyril Ramaphosa gestuur, waarin die vakbond dreig om regstappe te doen, sou Ramaphosa vanaand ŉ ramptoestand tydens die staatsrede afkondig. Dit geld ook indien Ramaphosa besluit om by enige ander geleentheid ŉ ramptoestand weens die huidige kragkrisis in te stel. Pres. Cyril Ramaphosa het vroeg verlede week reeds afgekondig dat ŉ ramptoestand ingestel kan word om Eskom se probleme die hoof te bied. Solidariteit glo egter die afkondiging van ŉ ramptoestand sal “onwettig, onredelik en teenstrydig met die Grondwet” wees. Die organisasie sê daar is nie ŉ enkele element van die energiekrisis wat sy oorsprong het in ŉ beperking op staatsmag nie, en dat dit juis die regering se “jaloerse vasklou” aan sy monopolie in dié sektor is wat die kernoorsaak van die krisis is. Solidariteit voer in die aanmaning aan dat die huidige situasie by Eskom toepaslik bestuur kan word sonder die opskorting van parlementêre toesig en die skending van regte wat sal volg as ŉ ramptoestand afgekondig word. “Eenvoudig gestel, die situasie by Eskom val nie onder die definisie van ŉ ramp nie en daar is geen grondslag waarop omstrede magte van die Rampbestuurwet ingestel kan word nie,” lui die aanmaning. “Hiermee voer ons aan dat die krisis nie net op ŉ minder dramatiese wyse aangepak kan word nie, maar dat die instelling van ŉ ramptoestand eerder die proses sal belemmer as ŉ werkbare oplossing bied.” Connie Mulder, hoof van die Solidariteit Navorsingsinstituut (SNI), sê die harde werklikheid is dat bestaande wetgewing reeds voorsiening maak vir noodaankope van elektrisiteit. “Min. Gwede Mantashe kan met ŉ eenvoudige regulasie volledig stipuleer hoeveel krag oor watter tydperk aangekoop kan word. Indien die president ongelukkig is met die inwerkingstelling van hierdie instrumente is die aangewese roete om te volg eerder ŉ bedankingsbrief van min. Mantashe; nie ŉ ramptoestandverklaring nie,” meen Mulder. Hy wys ook daarop dat ŉ ramptoestand abnormale magte aan die regering onder abnormale omstandighede verleen. “ŉ Ramptoestand is bedoel vir ŉ ramp; nie vir swak bestuur nie. Rampwetgewing kan baie uitrig, maar dit kan nie onbevoegdheid wegreguleer nie. Diegene wat die ramp veroorsaak het, kan nie nou alle mag kry om dit op te los nie. Die antwoord lê in minder mag vir die regering en meer vryheid vir die privaat sektor.” Pres. Cyril Ramaphosa voer vanaand omstreeks 19:00 sy staatsrede.